CELEX: 32015R1366
Language: bg
Date: 2015-05-11 00:00:00
Title: Делегиран регламент (ЕС) 2015/1366 на Комисията от 11 май 2015 година за допълнение на Регламент (ЕС) № 1308/2013 на Европейския парламент и на Съвета по отношение на подпомагането за сектора на пчеларството

8.8.2015   
            
            
               BG
            
            
               Официален вестник на Европейския съюз
            
            
               L 211/3
            
         ДЕЛЕГИРАН РЕГЛАМЕНТ (ЕС) 2015/1366 НА КОМИСИЯТА
   от 11 май 2015 година
   за допълнение на Регламент (ЕС) № 1308/2013 на Европейския парламент и на Съвета по отношение на подпомагането за сектора на пчеларството
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 56, параграф 1, член 223, параграф 2 и член 231, параграф 1 от него,
   като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (2), и по-специално член 106, параграф 5 от него,
   като има предвид, че:
   
               (1)
            
            
               Регламент (ЕО) № 1234/2007 на Съвета (3) бе заменен с Регламент (ЕС) № 1308/2013, с който бяха въведени нови правила за подпомагане в сектора на пчеларството. С новия регламент също така се предоставят правомощия на Комисията да приема делегирани актове и актове за изпълнение за тази цел. Някои правила следва да бъдат приети посредством такива актове, за да се гарантира безпрепятственото функциониране на схемата за подпомагане в контекста на новата нормативна уредба. Тези актове следва да заменят Регламент (ЕО) № 917/2004 на Комисията (4).
            
         
               (2)
            
            
               В член 55 от Регламент (ЕС) № 1308/2013 се посочва, че държавите членки могат да изготвят национални програми за сектора на пчеларството за период от три години („програми за пчеларството“). Необходимо е да се определи основата за разпределяне на финансовата вноска на Съюза за участващите държави членки.
            
         
               (3)
            
            
               Броят на пчелните кошери във всяка участваща държава членка е показател за мащаба на нейния сектор на пчеларството. Делът на всяка участваща държава членка в общия брой на пчелните кошери в Съюза представлява ясна основа за разпределяне на финансовата вноска на Съюза в програмите за пчеларството.
            
         
               (4)
            
            
               С цел да се осигури ефективно разпределяне на финансовите средства на Съюза, участващите държави членки следва да разполагат с надеждни методи за определяне на броя на пчелните кошери на тяхна територия.
            
         
               (5)
            
            
               Тъй като броят на пчелните кошери варира в зависимост от конкретния сезон, следва да се посочи периодът, в който се определя този брой.
            
         
               (6)
            
            
               Комисията трябва да разполага с информация за броя на пчелните кошери в държавите членки не само заради разпределянето на финансовата вноска на Съюза за програмите за пчеларството, но и за да се проследяват тенденциите в броя на пчелните кошери в държавите членки, така че да се анализира въздействието на мерките за подкрепа на сектора и да се предоставя информация на европейските граждани. Поради тази причина участващите държави членки следва ежегодно да уведомяват Комисията за броя на пчелните кошери, определен в съответствие с настоящия регламент.
            
         
               (7)
            
            
               Следва да се установи минимален размер на подпомагането от Съюза за всички програми за пчеларството, така че да се позволи икономически ефективното им прилагане във всяка държава членка.
            
         
               (8)
            
            
               За да се осигури ефективното и ефикасно използване на финансовите средства на Съюза за сектора на пчеларството, е необходимо държавите членки да предотвратяват двойното финансиране във връзка със своите програми в тази област в съответствие с член 55 от Регламент (ЕС) № 1308/2013 и подпомагането за развитието на селските райони съгласно Регламент (ЕС) № 1305/2013 на Европейския парламент и на Съвета (5).
            
         
               (9)
            
            
               По отношение на държавите членки, в които не е въведено еврото, следва да се установят правила за фиксиране на обменния курс във връзка с финансирането на програмите за пчеларството. Правопораждащото действие за използвания обменен курс е посоченото в член 34, параграф 1 от Делегиран регламент (ЕС) № 907/2014 на Комисията (6).
            
         
               (10)
            
            
               С цел да се осигури плавен преход от мерките в областта на пчеларството, предвидени в Регламент (ЕО) № 1234/2007, към мерките в Регламент (ЕС) № 1308/2013, на държавите членки следва да се предостави възможност да включат в своите програми за пчеларството, одобрени преди 1 януари 2014 г., новите мерки в тази област, посочени в член 55, параграф 4 от Регламент (ЕС) № 1308/2013.
            
         
               (11)
            
            
               Необходимо е да се предвидят преходни мерки за разпределяне на финансовата вноска на Съюза за програмите за пчеларството, прилагани в периода 2017—2019 г. С цел да се осигури непрекъснатост на програмите, прилагани в периода 2014—2016 г., и да се предостави достатъчно време на всички държави членки да въведат надежден метод, чрез който между 1 септември и 31 декември да определят броя на подготвените за зимуване пчелни кошери, финансовите средства на Съюза за програмите за пчеларството, прилагани в периода 2017—2019 г., следва да се разпределят въз основа на броя на пчелните кошери, които държавите членки са съобщили през 2013 г. в съответните си програми за пчеларството, прилагани в периода 2014—2016 г.
            
         
               (12)
            
            
               С оглед на яснотата и правната сигурност Регламент (ЕО) № 917/2004 следва да бъде отменен,
            
         ПРИЕ НАСТОЯЩИЯ РЕГЛАМЕНТ:
   Член 1
   Пчелни кошери
   За целите на настоящия регламент „пчелен кошер“ означава жилището, заселено с пчелно семейство, използвано за производство на пчелен мед и други пчелни продукти или материал за размножаване на пчели, както и всички елементи, необходими за оцеляването на пчелното семейство.
   Член 2
   Метод за определяне на броя на пчелните кошери
   Държавите членки, които представят национални програми за сектора на пчеларството съгласно член 55 от Регламент (ЕС) № 1308/2013 („програми в областта на пчеларството“), трябва да разполагат с надежден метод, чрез който между 1 септември и 31 декември всяка година да определят броя на подготвените за зимуване пчелни кошери на тяхна територия.
   Член 3
   Уведомяване относно броя на пчелните кошери
   От 2017 г. държавите членки, които представят своите програми за пчеларството, ежегодно изпращат уведомления до Комисията относно броя на подготвените за зимуване пчелни кошери, определен в съответствие с метода по член 2.
   Член 4
   Финансова вноска на Съюза за програмите за пчеларството
   Финансовата вноска на Съюза за програмите за пчеларството се предоставя на държавите членки, прилагащи такива програми, пропорционално на средния общ брой на пчелните кошери, за които държавите членки са изпратили уведомления съгласно член 3 през двете календарни години, непосредствено предхождащи уведомленията за програмите за пчеларството, изпратени до Комисията. Минималната вноска на Съюза за всяка програма за пчеларството е 25 000 EUR.
   Ако размерът на финансирането от Съюза, поискано от дадена държава членка за прилагана от нея програма за пчеларството, е по-ниско от разпределените средства в съответствие с първа алинея, вноската на Съюза за прилаганите от другите държави членки програми за пчеларството може да бъде увеличена пропорционално на броя на пчелните кошери, за които е било изпратено съответното уведомление.
   Член 5
   Предотвратяване на двойното финансиране
   Държавите членки трябва да предотвратяват двойното финансиране във връзка със своите програми за пчеларството в съответствие с член 55 от Регламент (ЕС) № 1308/2013 и подпомагането за развитието на селските райони съгласно Регламент (ЕС) № 1305/2013.
   Член 6
   Правопораждащо действие за обменния курс
   За сумите, изплатени като подпомагане за сектора на пчеларството в съответствие с член 55 от Регламент (ЕС) № 1308/2013, правопораждащото действие за обменния курс е посоченото в член 34, параграф 1 от Делегиран регламент (ЕС) № 907/2014.
   Член 7
   Отмяна
   Регламент (ЕО) № 917/2004 се отменя.
   Независимо от това Регламент (ЕО) № 917/2004 продължава да се прилага спрямо програмите за пчеларството, които са били одобрени преди 1 януари 2014 г., до изтичането на техния срок на действие.
   Член 8
   Преходни мерки
   1.   Държавите членки могат да изменят своите програми за пчеларството, одобрени преди 1 януари 2014 г., с цел в тях да бъдат включени новите мерки в същата област, посочени в член 55, параграф 4 от Регламент (ЕС) № 1308/2013.
   2.   Разпределянето на финансовите средства на Съюза за програмите за пчеларството, прилагани в периода 2017—2019 г., се извършва въз основа на броя на пчелните кошери, за които през 2013 г. държавите членки са представили уведомление в своите програми за пчеларството, прилагани в периода 2014—2016 г.
   Член 9
   Влизане в сила
   Настоящият регламент влиза в сила в деня след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 май 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 671.
   
      (2)  ОВ L 347, 20.12.2013 г., стр. 549.
   
      (3)  Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (ОВ L 299, 16.11.2007 г., стр. 1).
   
      (4)  Регламент (ЕО) № 917/2004 на Комисията от 29 април 2004 г. относно подробни правила за прилагането на Регламент (ЕО) № 797/2004 на Съвета относно мерките за подобряване на общите условия за производство и търговия с пчелни продукти (ОВ L 163, 30.4.2004 г., стр. 83).
   
      (5)  Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L 347, 20.12.2013 г., стр. 487).
   
      (6)  Делегиран регламент (ЕС) № 907/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета във връзка с разплащателните агенции и други органи, финансовото управление, уравняването на сметки, обезпеченията и използването на еврото (ОВ L 255, 28.8.2014 г., стр. 18).